SA sal saamwerk om ‘volksmoordenaar’ hier aan te keerSerge Brammertz, aanklaer. (Foto: UNIRMCT/Twitter) Suid-Afrika sê hy is bereid om met die Verenigde Nasies (VN) saam te werk om ŉ volksmoordenaar wat hom hier bevind, te laat vervolg. Suid-Afrika se onderneming kom ná herhaalde versoeke van die Internasionale Oorblywende Meganisme vir Straftribunale (IRMCT) daaroor. Die IRMCT is ŉ internasionale strafhof van die Verenigde Nasies wat die oorblywende funksies van die Internasionale Straftribunaal vir Rwanda, asook die Internasionale Straftribunaal vir die voormalige Joego-Slawië oorgeneem het, nadat dié twee tribunale se mandate verstryk het. Serge Brammertz, die IRMCT se aanklaer, het die afgelope week aan die VN se Veiligheidsraad gesê dit lyk of sommige lande nie samewerking met sy kantoor, om voortvlugtende volksmoordenaars aan die pen te laat ry, as ŉ prioriteit beskou nie. Brammertz het gesê die IRMCT het intelligensie opgevolg oor waar verskeie van die voortvlugtendes hulle bevind. Die hof het gevolglik verskeie lidlande gevra om met die ondersoek saam te werk. Brammertz sê veel meer kan gedoen word om te verseker die owerhede kom hulle beloftes na. “My kantoor probeer sedert Augustus verlede jaar om dringende samewerking met Suid-Afrika te bewerkstellig wat betref die inhegtenisneming van ŉ voortvlugtende op sy grondgebied. Ons het ons versoeke al telkemale hernieu en herhaaldelik probeer om direk met die Suid-Afrikaanse owerhede daaroor in gesprek te tree,” het Brammertz gesê. “Teen [Dinsdag] het ons nog net pro forma-reaksies gekry dat ons versoeke na die toepaslike owerhede aangestuur is en oorweeg word.” Brammertz het gesê Suid-Afrika het daarna in ŉ diplomatieke nota te kenne gegee dat hy daartoe verbind is om ten volle met die hof saam te werk. “Ek hoop dat hy dié keer dadelik sy belofte gestand sal doen.” Foto’s van slagoffers van die Rwandese volksmoord in die Kigali-volksmoordsentrum van herinnering. (Foto: Ben Curtis/AP) Die departement van internasionale betrekkinge en samewerking het Sondag in ŉ verklaring gesê Suid-Afrika het kennis geneem van Brammertz se stellings aan die Veiligheidsraad wat verband hou met die volksmoordenaar op Suid-Afrikaanse bodem. “Suid-Afrika wil sy dankbaarheid uitspreek teenoor die aanklaer, asook vir die prysenswaardige werk wat die IRMCT doen en wil weer bevestig dat hy sy internasionale verpligtinge ernstig opneem. “Terwyl Suid-Afrika sekere uitdagings ondervind om uitvoering aan die versoek te gee, werk hy aktief om dit op los en bly Suid-Afrika heeltemal verbind tot samewerking met die IRMCT.” Die departement sê hy besef watter belangrike bydrae die IRMCT lewer aan die internasionale strafregstelsel en om diegene verantwoordelik te hou vir die ernstige internasionale oortredings wat in die voormalige Joego-Slawië en Rwanda gepleeg is. Die IRMCT soek steeds na agt voortvlugtendes wat deur die destydse Internasionale Straftribunaal vir Rwanda skuldig bevind is.